CELEX: 52021PC0165
Language: sk
Date: 2021-03-29
Title: Návrh VYKONÁVACIE ROZHODNUTIE RADY, ktorým sa mení vykonávacie rozhodnutie (EÚ) 2020/1351, ktorým sa Lotyšskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19

EURÓPSKA KOMISIA
            V Bruseli29. 3. 2021
            COM(2021) 165 final
            2021/0088(NLE)
            Návrh
            VYKONÁVACIE ROZHODNUTIE RADY, 
            ktorým sa mení vykonávacie rozhodnutie (EÚ) 2020/1351, ktorým sa Lotyšskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
               
         
         
            
               DÔVODOVÁ SPRÁVA
            
            
               1.KONTEXT NÁVRHU
            
            
               •Dôvody a ciele návrhu
            
            
                  
            
            
               V nariadení Rady (EÚ) 2020/672 („nariadenie o nástroji SURE“) sa stanovuje právny rámec poskytovania finančnej pomoci Únie členským štátom, ktoré čelia závažnému narušeniu hospodárstva spôsobenému výskytom ochorenia COVID-19 alebo ktorým takéto narušenie hrozí. Podpora v rámci nástroja SURE slúži predovšetkým na financovanie režimov skráteného pracovného času alebo podobných opatrení zacielených na ochranu zamestnancov a samostatne zárobkovo činných osôb, a teda na zníženie nezamestnanosti a straty príjmu, ako aj na financovanie opatrení súvisiacich so zdravím, a to najmä na pracovisku.
            
            
               Rada poskytla 25. septembra 2020 finančnú pomoc Lotyšsku s cieľom doplniť jeho vnútroštátne úsilie pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby.
            
            
               Lotyšsko predložilo 11. marca 2021 novú žiadosť o finančnú pomoc Únie podľa nariadenia o nástroji SURE.
            
            
               V súlade s článkom 6 ods. 2 nariadenia o nástroji SURE sa Komisia poradila s lotyšskými orgánmi, aby overila náhle a prudké zvýšenie skutočných aj plánovaných výdavkov priamo súvisiacich s opatreniami na lotyšskom trhu práce a opatreniami súvisiacimi so zdravím, ktoré sú spôsobené pandémiou ochorenia COVID-19. Zvýšené výdavky, v súvislosti s ktorými Lotyšsko žiada o dodatočnú finančnú pomoc, sa týkajú najmä kombinácie týchto nových a existujúcich opatrení uvedených vo vykonávacom rozhodnutí Rady (EÚ) 2020/1351:
            
            
               a)existujúci režim náhrad pre zamestnancov za neodpracovaný čas a poskytovanie bonusu na deti pracovníkov sa predlžujú na obdobie od 9. novembra 2020 do 30. júna 2021. V rámci uvedeného režimu sa vyplácajú náhrady pre zamestnancov čerpajúcich nútenú dovolenku alebo samostatne zárobkovo činné osoby vo výške 50 % alebo 70 % ich miezd alebo príjmov v závislosti od daňového režimu, v rámci ktorého pôsobia. Minimálna výška podpory je stanovená na 500 EUR a maximálna výška na 1 000 EUR na zamestnanca za kalendárny mesiac. Režim sa vzťahuje na spoločnosti, samostatne zárobkovo činné osoby a platcov licenčného poplatku, ktorých príjem z hospodárskej činnosti klesol v priemere o aspoň 20 % v porovnaní s obdobím od augusta do októbra 2020. Bonus na deti pracovníkov predstavuje dodatočnú podporu zamestnancom čerpajúcim nútenú dovolenku, ktorí majú nezaopatrené deti. Výška bonusu je 50 EUR mesačne na dieťa;
            
            
               b)existujúcim režimom mzdových dotácií sa rozširuje podpora na všetky postihnuté spoločnosti na obdobie od 9. novembra 2020 do 30. júna 2021. Podpora je k dispozícii zamestnávateľom, ktorí čelia poklesu príjmov z akejkoľvek hospodárskej činnosti o aspoň 20 %. Výška podpory predstavuje 50 % priemernej mesačnej hrubej mzdy, avšak najviac 500 EUR za kalendárny mesiac. Zamestnávatelia, ktorí sú príjemcami podpory, sú povinní zachovať zamestnania podporovaných pracovníkov a navýšiť plnú pravidelnú mzdu o mzdovú dotáciu.
            
            
               c)Novým opatrením, ktoré pozostáva z nemocenských dávok pre rodičov a opatrovateľov, sa poskytuje podpora pre zamestnancov, ktorí nemôžu pracovať na diaľku a musia sa starať o deti až do veku 10 rokov alebo osoby so zdravotným postihnutím, keď sú školy a centrá dennej starostlivosti zatvorené v dôsledku infekcie COVID-19. Výška dávky predstavuje 60 % priemernej mzdy príjemcu v predchádzajúcich 12 mesiacoch. Zamestnávateľ príjemcu musí potvrdiť nemožnosť pracovať na diaľku a škola alebo obec musí potvrdiť ukončenie školskej prevádzky alebo nedostupnosť služieb dennej starostlivosti;
            
            
               d)existujúce nemocenské dávky v súvislosti s ochorením COVID-19 sa predlžujú na obdobie od 16. novembra 2020 do 30. júna 2021. Vláda vypláca nemocenské dávky v plnej výške ľuďom, ktorí nemohli chodiť do práce v dôsledku požiadavky na absolvovanie domácej izolácie alebo domácej karantény, zatiaľ čo časť nemocenskej dávky sa zvyčajne delí so zamestnávateľom;
            
            
               e)existujúce výdavky v oblasti zdravia na osobné ochranné prostriedky a ďalší zdravotnícky materiál na zaistenie zdravia a bezpečnosti zamestnancov verejného sektora, a najmä zdravotníckych pracovníkov;
            
            
               f)nové opatrenie pozostávajúce z príplatkov pre lekárov a zamestnancov, ktorí sa zaoberajú riešením krízy spôsobenej ochorením COVID-19, ktorého cieľom je odmeniť ich za prácu v podmienkach zvýšeného rizika a väčšieho pracovného zaťaženia. Tieto príplatky vo výške 20 % až 100 % mesačných miezd prevyšujú maximálne príplatky povolené pre zamestnancov verejného sektora.
            
            
               Lotyšsko poskytlo Komisii príslušné informácie.
            
            
               Vzhľadom na dostupné dôkazy Komisia navrhuje Rade, aby prijala vykonávacie rozhodnutie o poskytnutí finančnej pomoci Lotyšsku podľa nariadenia o nástroji SURE na podporu uvedených opatrení.
            
            
               Opatrenia súvisiace zo zdravím, ktoré sa uvádzajú v žiadosti Lotyšska z 11. marca 2021, predstavujú 22 304 365 EUR.
            
            
               •Súlad s existujúcimi ustanoveniami v tejto oblasti politiky
            
            
               Tento návrh je plne v súlade s nariadením Rady (EÚ) 2020/672, podľa ktorého bol vypracovaný.
            
         
         
            
               Týmto návrhom sa dopĺňa ďalší právny nástroj Únie na poskytovanie podpory členským štátom v núdzových situáciách, a to nariadenie Rady (ES) č. 2012/2002 z 11. novembra 2002, ktorým sa zriaďuje fond solidarity Európskej únie (FSEÚ) [„nariadenie (ES) č. 2012/2002“]. Nariadenie Európskeho parlamentu a Rady (EÚ) 2020/461, ktorým sa mení uvedený nástroj s cieľom rozšíriť jeho rozsah pôsobnosti tak, aby sa vzťahoval aj na závažné ohrozenia verejného zdravia, a vymedziť osobitné operácie oprávnené na financovanie, bolo prijaté 30. marca.
            
            
               •Súlad s ostatnými politikami Únie
            
            
               Návrh je súčasťou súboru opatrení vypracovaných v reakcii na súčasnú pandémiu ochorenia COVID-19, ako je napríklad Investičná iniciatíva v reakcii na koronavírus, a dopĺňa iné nástroje, ktoré podporujú zamestnanosť, ako je napríklad Európsky sociálny fond a Európsky fond pre strategické investície (EFSI)/Program InvestEU. V tomto návrhu sa využíva prijímanie a poskytovanie úverov na podporu členských štátov v tomto konkrétnom prípade výskytu ochorenia COVID-19, a návrh tak predstavuje druhú obrannú líniu na financovanie režimov skráteného pracovného času a podobných opatrení, čo pomáha chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti.
            
            
               2.PRÁVNY ZÁKLAD, SUBSIDIARITA A PROPORCIONALITA
            
            
               •Právny základ
            
            
               Právnym základom tohto nástroja je nariadenie Rady (EÚ) 2020/672.
            
            
               •Subsidiarita (v prípade inej ako výlučnej právomoci)
            
            
               Tento návrh nadväzuje na žiadosť členského štátu a je vyjadrením európskej solidarity, keďže sa ním poskytuje finančná pomoc Únie vo forme dočasných úverov členskému štátu postihnutému výskytom ochorenia COVID-19. Takouto finančnou pomocou, ktorá predstavuje druhú obrannú líniu, sa dočasne podporí úhrada zvýšených verejných výdavkov vlád, pokiaľ ide o režimy skráteného pracovného času a podobné opatrenia, s cieľom pomôcť im chrániť pracovné miesta, a tým aj zamestnancov a samostatne zárobkovo činné osoby pred rizikom nezamestnanosti a straty príjmu.
            
            
               Takáto podpora pomôže postihnutému obyvateľstvu a prispeje k zmierneniu priameho spoločenského a hospodárskeho vplyvu súčasnej krízy spôsobenej ochorením COVID-19.
            
            
               •Proporcionalita
            
            
               Návrh je v súlade so zásadou proporcionality. Neprekračuje rámec toho, čo je nevyhnutné na dosiahnutie cieľov, ktoré tento nástroj sleduje.
            
            
               3.VÝSLEDKY HODNOTENÍ EX POST, KONZULTÁCIÍ SO ZAINTERESOVANÝMI STRANAMI A POSÚDENÍ VPLYVU
            
            
               •Konzultácie so zainteresovanými stranami
            
            
               Vzhľadom na naliehavú potrebu vypracovať návrh tak, aby ho Rada mohla prijať včas, sa konzultácie so zainteresovanými stranami nemohli uskutočniť.
            
            
               •Posúdenie vplyvu
            
            
               Vzhľadom na naliehavosť návrhu nebolo vykonané žiadne posúdenie vplyvu.
            
            
               4.VPLYV NA ROZPOČET
            
            
               Komisia by mala mať možnosť uzatvárať zmluvy o pôžičkách na finančných trhoch s cieľom ich ďalšieho poskytovania členským štátom, ktoré požiadajú o finančnú pomoc v rámci nástroja SURE.
            
            
               Okrem poskytovania záruk členských štátov sú do tohto rámca zabudované aj iné záruky na zabezpečenie finančnej spoľahlivosti tohto systému:
            
            
               ·dôsledný a konzervatívny prístup k finančnému riadeniu,
            
         
         
            
               ·vytvorenie portfólia úverov, ktoré obmedzuje riziko koncentrácie, ročnú expozíciu a nadmernú expozíciu voči jednotlivým členským štátom, pričom sa zabezpečí poskytnutie dostatočných zdrojov členským štátom, ktoré to najviac potrebujú, a
            
            
               ·možnosti obnovenia úveru.
            
            
               2021/0088 (NLE)
            
            
               Návrh
            
            
               VYKONÁVACIE ROZHODNUTIE RADY,
            
            
               ktorým sa mení vykonávacie rozhodnutie (EÚ) 2020/1351, ktorým sa Lotyšskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19
            
            
               RADA EURÓPSKEJ ÚNIE,
            
            
               so zreteľom na Zmluvu o fungovaní Európskej únie,
            
            
               so zreteľom na nariadenie Rady (EÚ) 2020/672 z 19. mája 2020 o zriadení európskeho nástroja dočasnej podpory na zmiernenie rizík nezamestnanosti v núdzovej situácii (SURE) v dôsledku výskytu ochorenia COVID-19
                  1
               , a najmä na jeho článok 6 ods. 1,
            
            
               so zreteľom na návrh Európskej komisie,
            
            
               keďže:
            
            
               (1)Rada 25. septembra 2020 poskytla Lotyšsku finančnú pomoc vo forme úveru vo výške najviac 192 700 000 EUR s maximálnou priemernou splatnosťou 15 rokov v nadväznosti na žiadosť Lotyšska zo 7. augusta 2020 s cieľom doplniť jeho vnútroštátne úsilie pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby.
            
            
               (2)Úver bol určený na financovanie režimov skráteného pracovného času, podobných opatrení a opatrení súvisiacich so zdravím, ktoré Lotyšsko prijalo, ako sa uvádza vo vykonávacom rozhodnutí Rady (EÚ) 2020/1351
                  2
               .
            
            
               (3)Výskyt ochorenia COVID-19 naďalej ochromuje podstatnú časť pracovnej sily v Lotyšsku. To viedlo k náhlemu a prudkému zvýšeniu verejných výdavkov Lotyšska v súvislosti s novými opatreniami, konkrétne nemocenskými dávkami pre rodičov a opatrovateľov a príplatkami pre lekárov a zamestnancov, ktorí sa zaoberajú riešením krízy spôsobenej ochorením COVID-19, ako aj opatreniami uvedenými v článku 3 písm. a), c), d), f) a g) vykonávacieho rozhodnutia (EÚ) 2020/1351.
            
            
               (4)Výskyt ochorenia COVID-19 a mimoriadne opatrenia, ktoré Lotyšsko zaviedlo v rokoch 2020 a 2021 na obmedzenie jeho šírenia, ako aj jeho sociálno-ekonomického vplyvu a vplyvu súvisiaceho so zdravím, mali a stále majú závažný dosah na verejné financie. Podľa prognózy Komisie z jesene 2020 malo mať Lotyšsko do konca roka 2020 deficit verejnej správy na úrovni 7,4 % a dlh verejnej správy na úrovni 47,5 % hrubého domáceho produktu (HDP). Predpokladá sa, že deficit verejnej správy Lotyšska klesne v roku 2021 na úroveň 3,5 % HDP a dlh verejnej správy na úroveň 45,9 % HDP. Podľa predbežnej prognózy Komisie zo zimy 2021 sa v roku 2021 predpokladá zvýšenie HDP Lotyšska o 3,5 %.
            
            
               (5)Lotyšsko požiadalo 11. marca 2021 Úniu o ďalšiu finančnú pomoc vo výške 112 500 000 EUR s cieľom pokračovať v dopĺňaní svojho vnútroštátneho úsilia v rokoch 2020 a 2021 pri riešení vplyvu výskytu ochorenia COVID-19 a reakcii na jeho sociálno-ekonomické dôsledky na pracovníkov a samostatne zárobkovo činné osoby. Týka sa to najmä opatrení uvedených v odôvodneniach 6 až 8.
            
            
               (6)Nariadením kabinetu č. 709 (prijatým 24. novembra 2020 a zmeneným 12. januára 2021) o príspevku za neodpracovaný čas pre daňovníkov na pokračovanie ich činnosti počas krízy spôsobenej ochorením COVID-19
                  3
                sa predĺžil a zmenil režim náhrad pre zamestnancov za neodpracovaný čas, ako sa uvádza v článku 3 písm. a) vykonávacieho rozhodnutia (EÚ) 2020/1351. Režim sa vzťahuje na spoločnosti, samostatne zárobkovo činné osoby a platcov licenčného poplatku, ktorých príjem z hospodárskej činnosti klesol v priemere o aspoň 20 % v porovnaní s obdobím od augusta do októbra 2020. V rámci uvedeného režimu sa vyplácajú náhrady pre zamestnancov čerpajúcich nútenú dovolenku alebo samostatne zárobkovo činné osoby vo výške 50 % alebo 70 % ich miezd alebo príjmov v závislosti od daňového režimu, v rámci ktorého pôsobia. Minimálna výška podpory je stanovená na 500 EUR a maximálna výška na 1 000 EUR na zamestnanca za kalendárny mesiac.
            
            
               
                     4
                  
                     5
                  Režim náhrad pre zamestnancov za neodpracovaný čas je doplnený o bonus na deti pracovníkov, ako sa uvádza v článku 3 písm. c) vykonávacieho rozhodnutia (EÚ) 2020/1351. Bonus vo výške 50 EUR mesačne na dieťa predstavuje dodatočnú podporu pre nepracujúcich zamestnancov, ktorí majú nárok na úľavu na dani z príjmu pre závislé osoby. Podporné opatrenia sú stanovené výnosom kabinetu č. 706 o pridelení finančných prostriedkov z programu štátneho rozpočtu „Finančné prostriedky na vnútroštátne núdzové situácie“ a výnosom kabinetu č. 15 o pridelení finančných prostriedkov z programu štátneho rozpočtu „Finančné rezervy“. Toto opatrenie možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, keďže sa v jeho rámci poskytuje podpora príjmu zamestnancom a samostatne zárobkovo činným osobám, ktorou sa prispeje na úhradu nákladov na starostlivosť o deti počas obdobia, keď sú zatvorené školy, vďaka čomu môžu rodičia naďalej pracovať a zabrániť tak ohrozeniu svojho pracovnoprávneho vzťahu.
            
            
               (7)Režimom mzdových dotácií sa poskytuje podpora zamestnávateľom, ktorí čelia poklesu príjmov z akejkoľvek hospodárskej činnosti o aspoň 20 %. Výška podpory predstavuje 50 % priemernej mesačnej hrubej mzdy, avšak najviac 500 EUR za kalendárny mesiac. Zamestnávatelia, ktorí sú príjemcami podpory, sú povinní zachovať zamestnania podporovaných pracovníkov a navýšiť plnú pravidelnú mzdu o mzdovú dotáciu. Režim je zriadený nariadením kabinetu č. 675 o poskytovaní pomoci daňovým poplatníkom na pokračovanie ich činnosti počas krízy spôsobenej ochorením COVID-19
                  6
                a výnosom kabinetu č. 128 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“
                  7
               . Opatrením sa predlžuje režim mzdových dotácií pre odvetvia cestovného ruchu a vývozu, ako sa uvádza v článku 3 písm. d) vykonávacieho rozhodnutia (EÚ) 2020/1351, ako aj rozširuje rozsah pôsobnosti na všetkých oprávnených zamestnávateľov.
            
            
               (8)Nemocenskými dávkami pre rodičov a opatrovateľov sa poskytuje podpora pre zamestnancov, ktorí nemôžu pracovať na diaľku a musia sa starať o deti až do veku 10 rokov alebo osoby so zdravotným postihnutím, keď sú školy a centrá dennej starostlivosti zatvorené v dôsledku infekcie COVID-19. Toto opatrenie možno považovať za opatrenie podobné režimom skráteného pracovného času, ako sa uvádza v nariadení (EÚ) 2020/672, keďže sa ním poskytuje podpora príjmu rodičom a opatrovateľom, pričom pomáha zachovať zamestnanosť tým, že rodičia a opatrovatelia, ktorí sa počas zatvorenia škôl a centier dennej starostlivosti musia starať o svoje deti alebo osoby so zdravotným postihnutím, nie sú nútení ukončiť pracovný pomer. Nemocenská dávka je stanovená v zmene zákona o poistení v materstve a nemocenskom poistení z 27. novembra 2020
                  8
               .
            
         
         
            
                (9)Lotyšsko takisto predĺžilo a zaviedlo rad opatrení súvisiacich so zdravím s cieľom riešiť výskyt ochorenia COVID-19. Týka sa to najmä opatrení uvedených v odôvodneniach 10 až 12.
            
            
               (10)Predĺženie nemocenských dávok v súvislosti s ochorením COVID-19, ako sa uvádza v článku 3 písm. g) vykonávacieho rozhodnutia (EÚ) 2020/1351, do 30. júna 2021 sa stanovuje zmenou zákona o poistení v materstve a nemocenskom poistení z 13. novembra 2020
                  9
               . Opatrením sa poskytujú štátom vyplácané nemocenské dávky ľuďom, ktorí nemohli chodiť do práce v dôsledku požiadavky na absolvovanie domácej izolácie alebo domácej karantény, zatiaľ čo časť nemocenskej dávky sa zvyčajne delí so zamestnávateľom.
            
            
               (11)Dodatočná podpora na výdavky v oblasti zdravia na osobné ochranné prostriedky, ako sa uvádza v článku 3 písm. f) vykonávacieho rozhodnutia (EÚ) 2020/1351. Tieto výdavky sa už zrealizovali v roku 2020, a to vrátane výdavkov stanovených vo výnose kabinetu č. 380 o pridelení finančných prostriedkov z programu štátneho rozpočtu „Finančné prostriedky na núdzové situácie“ 
                  10
               .
            
            
               (12)Príplatky pre lekárov a zamestnancov, ktorí sa zaoberajú riešením krízy spôsobenej ochorením COVID-19, vo výške 20 % až 100 % mesačných miezd za prácu v podmienkach zvýšeného rizika a pracovného zaťaženia, ako sa stanovuje v nariadeniach kabinetu č. 137 a 656 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“
                  11
               , výnose kabinetu č. 743, ktorým sa mení výnos kabinetu č. 655 zo 6. novembra 2020 o vyhlásení núdzového stavu
                  12
               , a výnose kabinetu č. 37 z 21. januára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“
                  13
               . Tieto príplatky dopĺňajú maximálne príplatky stanovené v zákone o odmeňovaní úradníkov a zamestnancov štátnych orgánov a orgánov miestnej správy. Opatrením sa podporuje zamestnanosť tým, že sa zaisťuje bezpečnosť zamestnancov a kontinuita základných verejných služieb.
            
            
               (13)Lotyšsko spĺňa podmienky na podanie žiadosti o finančnú pomoc stanovené v článku 3 nariadenia (EÚ) 2020/672. Lotyšsko poskytlo Komisii primerané dôkazy o tom, že od 1. februára 2020 sa z dôvodu prijatia vnútroštátnych opatrení na riešenie sociálno-ekonomických vplyvov výskytu ochorenia COVID-19 skutočné aj plánované verejné výdavky zvýšili o 405 297 901 EUR. Predstavuje to náhle a prudké zvýšenie, pretože takisto súvisí s novým opatrením aj rozšírením existujúcich opatrení priamo súvisiacich s režimami skráteného pracovného času a podobnými opatreniami, ktoré sa týkajú významnej časti podnikov a pracovnej sily v Lotyšsku.  Lotyšsko zamýšľa 100 097 901 EUR zo zvýšenej sumy výdavkov uhradiť z vlastných finančných prostriedkov.
            
            
               (14)Komisia sa v súlade s článkom 6 nariadenia (EÚ) 2020/672 poradila s Lotyšskom a overila náhle a prudké zvýšenie skutočných a plánovaných verejných výdavkov priamo súvisiacich s režimami skráteného pracovného času a podobnými opatreniami, ako aj so zavedením príslušných opatrení súvisiacich so zdravím a spojených s výskytom ochorenia COVID-19, ktoré sa uvádzajú v žiadosti z 11. marca 2021.
            
            
               (15)Opatrenia súvisiace zo zdravím, ktoré sa uvádzajú v žiadosti Lotyšska z 11. marca 2021 a opisujú v odôvodneniach 10 až 12, predstavujú 22 304 365 EUR.
            
            
               (16)Finančná pomoc by sa preto mala poskytnúť s cieľom pomôcť Lotyšsku pri riešení sociálno-ekonomických dôsledkov závažného narušenia hospodárstva spôsobeného výskytom ochorenia COVID-19. Komisia by mala prijať rozhodnutia o splatnosti, výške a uvoľnení splátok a tranží v úzkej spolupráci s vnútroštátnymi orgánmi.
            
            
               (17)Lotyšsko a Komisia by mali toto rozhodnutie zohľadniť v dohode o úvere, ako sa uvádza v článku 8 ods. 2 nariadenia (EÚ) 2020/672.
            
            
               (18)Týmto rozhodnutím by nemal byť dotknutý výsledok postupov súvisiacich s narušením fungovania vnútorného trhu, ktoré sa môžu vykonať najmä na základe článkov 107 a 108 zmluvy. Toto rozhodnutie nemá vplyv ani na povinnosť členských štátov oznámiť Komisii zamýšľané poskytnutie štátnej pomoci podľa článku 108 zmluvy.
            
            
               (19)Lotyšsko by malo Komisiu pravidelne informovať o plnení plánovaných verejných výdavkov, aby mohla posúdiť rozsah, v akom Lotyšsko plní uvedené výdavky.
            
            
               (20)Rozhodnutie o poskytnutí finančnej pomoci bolo prijaté s prihliadnutím na existujúce a očakávané potreby Lotyšska, ako aj na žiadosti o finančnú pomoc podľa nariadenia (EÚ) 2020/672, ktoré už predložili alebo plánujú predložiť iné členské štáty, pričom sa uplatnili zásady rovnakého zaobchádzania, solidarity, proporcionality a transparentnosti,
            
            
               PRIJALA TOTO ROZHODNUTIE:
            
            
               Článok 1
            
            
               Vykonávacie rozhodnutie (EÚ) 2020/1351 sa mení takto:
            
            
            
               1.Článok 2 sa mení takto:
            
            
               a)Odsek 1 sa nahrádza takto:
            
            
               „1. Únia sprístupní Lotyšsku úver vo výške najviac 305 200 000 EUR. Úver má maximálnu priemernú splatnosť 15 rokov.“;
            
            
               b)Odsek 4 sa nahrádza takto:
            
         
         
            
               „4. Prvá splátka sa uvoľní až vtedy, keď nadobudne platnosť dohoda o úvere uvedená v článku 8 ods. 2 nariadenia (EÚ) 2020/672. Všetky ďalšie splátky sa uvoľnia v súlade s podmienkami takejto dohody o úvere alebo v prípade potreby budú podliehať nadobudnutiu platnosti dodatku k uvedenej dohode alebo zmenenej dohody o úvere uzavretej medzi Lotyšskom a Komisiou.“
            
            
            
               2.Článok 3 sa nahrádza takto:
            
            
               „Článok 3
            
            
               Lotyšsko môže financovať tieto opatrenia:
            
            
               a)predĺžený režim náhrad pre zamestnancov za neodpracovaný čas stanovený v nariadení kabinetu č. 179 (prijatom 31. marca 2020) o príspevku za neodpracovaný čas pre samostatne zárobkovo činné osoby postihnuté šírením ochorenia COVID-19 a v nariadení kabinetu č. 165 (prijatom 26. marca 2020) o zamestnávateľoch postihnutých krízou spôsobenou ochorením COVID-19, ktorí majú nárok na príspevok za neodpracovaný čas a na rozdelenie platby v prípade omeškaných platieb daní na splátky alebo ich odklad až na tri roky;
            
            
               b)príspevok za prestoje stanovený na základe nariadenia kabinetu č. 236 o pridelení finančných prostriedkov z programu štátneho rozpočtu „Finančné prostriedky na vnútroštátne núdzové situácie“;
            
            
               c)predĺžené poskytovanie bonusu na deti pracovníkov stanovený vo výnose kabinetu č. 178 o pridelení finančných prostriedkov z programu štátneho rozpočtu „Finančné prostriedky na vnútroštátne núdzové situácie“;
            
            
               d)predĺžený režim mzdových dotácií pre odvetvia cestovného ruchu a vývozu stanovený v informačnej správe o opatreniach na prekonanie krízy spôsobenej ochorením COVID-19 a oživenie hospodárstva, s rozšíreným rozsahom pôsobnosti;
            
            
               e)platby na podporu miezd pre zdravotnícky personál a pracovníkov v odvetví kultúry stanovené v zákone o opatreniach na predchádzanie hrozbe šírenia ochorenia COVID-19 pre štát a jeho dôsledkom a potlačenie tejto hrozby a dôsledkov, zákone o potlačení dôsledkov šírenia infekcie COVID-19 a vo výnose kabinetu č. 303 o pridelení finančných prostriedkov z programu štátneho rozpočtu „Finančné rezervy“;
            
            
               f)predĺžené výdavky v oblasti zdravia na osobné ochranné prostriedky stanovené vo výnosoch kabinetu č. 79, 118 a 220 o pridelení finančných prostriedkov z programu štátneho rozpočtu „Finančné prostriedky na núdzové situácie“;
            
            
               g)predĺžené nemocenské dávky v súvislosti s ochorením COVID-19 stanovené 9. júna 2020 v nariadení kabinetu č. 380 z 9. júna 2020 o prostriedkoch na zabezpečenie epidemiologickej bezpečnosti nevyhnutnej pre inštitúcie uvedené v zozname prioritných inštitúcií a potrieb;
            
            
               h)nemocenské dávky pre rodičov a opatrovateľov stanovené v prechodných ustanoveniach článkov 48 a 49 zákona o poistení v materstve a nemocenskom poistení, vo výnose kabinetu č. 707 o pridelení finančných prostriedkov z programu štátneho rozpočtu „Finančné prostriedky na vnútroštátne núdzové situácie“ a vo výnose kabinetu č. 13 o pridelení finančných prostriedkov z programu štátneho rozpočtu „Finančné rezervy“;
            
            
               i)príplatky pre lekárov a zamestnancov, ktorí sa zaoberajú riešením krízy spôsobenej ochorením COVID-19, stanovené vo výnose kabinetu č. 136 prijatom 27. marca 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“, vo výnose kabinetu č. 656 prijatom 6. novembra 2020 o pridelení finančných prostriedkov z programu štátneho rozpočtu „Finančné prostriedky na nepredvídané udalosti, vo výnose kabinetu č. 743 z 8. decembra 2020, ktorým sa mení výnos kabinetu č. 655 zo 6. novembra 2020 o vyhlásení núdzového stavu, a vo výnose kabinetu č. 37 z 21. januára 2021 o pridelení finančných prostriedkov z programu štátneho rozpočtu „Finančné prostriedky na nepredvídané udalosti“.“
            
            
            
               3.Článok 4 sa nahrádza takto:
            
            
               „Článok 4
            
            
               1.Lotyšsko informuje Komisiu do 30. marca 2021 a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere splnené.
            
            
               2.Ak sa opatrenia uvedené v článku 3 zakladajú na plánovaných verejných výdavkoch a boli predmetom vykonávacieho rozhodnutia, ktorým sa mení vykonávacie rozhodnutie (EÚ) 2020/1351, Lotyšsko informuje Komisiu do šiestich mesiacov odo dňa prijatia uvedeného rozhodnutia a potom každých šesť mesiacov o plnení plánovaných verejných výdavkov, až kým nebudú plánované verejné výdavky v plnej miere splnené.“
            
            
         
         
            
               Článok 2
            
            
               Toto rozhodnutie je určené Lotyšskej republike.
            
            
            
               V Bruseli
            
            
               
                     Za Radu
               
               
                     predseda
               
            
         
         
            
                  
                     (1)
                  
                        Ú. v. EÚ L 159, 20.5.2020, s. 1.
               
               
                  
                     (2)
                  
                        Vykonávacie rozhodnutie Rady (EÚ) 2020/1351 z 25. septembra 2020, ktorým sa Lotyšskej republike poskytuje dočasná podpora podľa nariadenia (EÚ) 2020/672 na zmiernenie rizík nezamestnanosti v núdzovej situácii v dôsledku výskytu ochorenia COVID-19 (Ú. v. EÚ L 314, 29.9.2020, s. 38). 
               
               
                  
                     (3)
                  
                        Úradný vestník Lotyšskej republiky (Latvijas Vēstnesis), 230B, 27. 11. 2020.
               
               
                  
                     (4)
                  
                        Úradný vestník Lotyšskej republiky (Latvijas Vēstnesis), 234, 3. 12. 2020.
               
               
                  
                     (5)
                  
                        Úradný vestník Lotyšskej republiky (Latvijas Vēstnesis), 9, 14. 1. 2021.
               
               
                  
                     (6)
                  
                        Úradný vestník Lotyšskej republiky (Latvijas Vēstnesis), 222A, 16. 11. 2020.
               
               
                  
                     (7)
                  
                        Úradný vestník Lotyšskej republiky (Latvijas Vēstnesis), 42, 2. 3. 2021.
               
               
                  
                     (8)
                  
                        Úradný vestník Lotyšskej republiky (Latvijas Vēstnesis), 230A, 27. 11. 2020.
               
               
                  
                     (9)
                  
                        Úradný vestník Lotyšskej republiky (Latvijas Vēstnesis), 221A, 13. 11. 2020.
               
               
                  
                     (10)
                  
                        Úradný vestník Lotyšskej republiky (Latvijas Vēstnesis), 113A, 12. 6. 2020.
               
               
                  
                     (11)
                  
                        Úradný vestník Lotyšskej republiky (Latvijas Vēstnesis), 62B, 27. 3. 2020, Úradný vestník Lotyšskej republiky (Latvijas Vēstnesis), 218, 10. 11. 2020.
               
               
                  
                     (12)
                  
                        Úradný vestník Lotyšskej republiky (Latvijas Vēstnesis), 237A, 8. 12. 2020.
               
               
                  
                     (13)
                  
                        Úradný vestník Lotyšskej republiky (Latvijas Vēstnesis), 16, 25. 1. 2021.